
E L Ő T E R J E S Z T É S

A Balatonakali Képviselőtestület 2026. szeptember 29.-i nyilvános ülésére

Tárgy: 
Településterv készítésével kapcsolatos lakossági megkeresések
Előterjesztő: 
Koncz Imre polgármester 

Előkészítette:  Horváth Márta települési főépítész 

TISZTELT KÉPVISELŐTESTÜLET!
A településterv elkészítésének előkészítő szakaszában Balatonakali Község Önkormányzata felhívást tett közzé, amelyben lehetőséget biztosított a lakosság, és az érintettek számára, hogy a településterv készítésével összefüggő módosítási javaslataikat, fejlesztési igényeiket és észrevételeiket benyújtsák.

A felhívásban meghatározott határidőig, 2026. február 2-ig összesen 20 kérelem érkezett az Önkormányzathoz. A beérkezett igényeket a települési főépítész településrendezési, településszerkezeti és jogszabályi szempontból megvizsgálta. Az egyes kérelmekkel kapcsolatos szakmai álláspontot és a döntési javaslatot az alábbiakban ismertetem.

1. Erdőszéle utca 575-580 hrsz-ú ingatlanok Üh-2 jelű, hétvégi házas övezetből lakóövezetre módosítás.

Jogszabályi rendelkezés:
A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló TÉKA 7. § (1) bekezdése alapján a helyi építési szabályzatban az építési övezetek meghatározása a helyi adottságok figyelembevételével történik. A TÉKA 7. § (4) bekezdése rögzíti, hogy az építési övezeteket a meglévő vagy tervezett rendeltetésük, beépítettségük és karakterbeli különbségeik alapján kell kijelölni úgy, hogy az egy építési övezetbe tartozó, azonos adottságú telkeket azonos értékű építési jogok és kötelezettségek illessék meg.
Főépítészi vélemény:
Az érintett ingatlanok a településszerkezet és a kialakult használat alapján egységesen üdülőterületi karaktert képviselnek, a telkeken jellemzően hétvégi házas üdülőépületek találhatók. Az érintett ingatlanokon állandó lakóhely nem került bejelentésre, így a tényleges területhasználat nem indokolja a lakóövezeti besorolást.

A módosítási igény továbbá nem egy teljes telektömbre vagy azonos adottságú területre vonatkozik, hanem csupán néhány ingatlanra. Ez ellentétes lenne a TÉKA 7. § (4) bekezdésében foglalt azon alapelvvel, amely szerint az azonos adottságú telkeket azonos építési övezetbe kell sorolni, biztosítva számukra azonos építési jogokat és kötelezettségeket. Az egyedi ingatlanokra kiterjedő átsorolás megbontaná a kialakult övezeti rendszert, és indokolatlan eltérést eredményezne az azonos adottságú szomszédos ingatlanok között.

A fentiek alapján a kezdeményezett övezeti módosítás szakmailag nem megalapozott, ezért annak elfogadását nem javaslom.

2. Mk-1 jelű, kertes mezőgazdasági övezeti előírásaiban szereplő 5000 m2 beépíthető teleknagyság csökkentése 2700 m2-re

Jogszabályi rendelkezés:
A 2018. évi CXXXIX. törvény 84. §-a lehetőséget biztosít arra, hogy a helyi építési szabályzat a szőlő termőhelyi kataszter I. és II. osztályába tartozó területeken, valamint a borvidéki települések egyedi tájértéknek minősülő dűlőiben – meghatározott feltételek fennállása esetén – a beépíthető legkisebb telekterületet 2700 m²-ben állapítsa meg.
Főépítészi vélemény:
Bár a jogszabály lehetőséget biztosít a beépíthető legkisebb telekterület 2700 m²-re történő csökkentésére, annak alkalmazása nem kötelező, hanem a településrendezési célok, a táji adottságok és a település karakterének figyelembevételével mérlegelendő.

Az Mk-1 jelű övezet Balatonakali kiemelkedő tájképi értékű, úgynevezett kiváló dűlőit foglalja magában, amelyek a település szőlőművelési hagyományainak és a hegyoldali tájkép meghatározó elemei. A minimális beépíthető telekméret csökkentése jelentősen növelné a beépítési intenzitást, ezáltal a beépíthető telkek számát, amely hosszú távon kedvezőtlenül befolyásolná a hegyoldali településrész tájképi megjelenését, a szőlőterületek karakterét és a hagyományos birtokszerkezetet.

A településrendezés egyik alapvető célja a tájképi értékek, a történetileg kialakult szőlőkultúra és a borvidéki karakter megőrzése. A telekméret csökkentése e célokkal ellentétes irányú folyamatokat indítana el, és a terület fokozott beépüléséhez vezethetne.

A fentiekre tekintettel a beépíthető legkisebb telekterület 5000 m²-ről 2700 m²-re történő csökkentését szakmailag nem javaslom támogatni.
3. Jelenleg hatályos szabályozásban tervezett út nyomvonalának módosítása

Kérelmező közben meggondolta, nincs szüksége változtatásra.

4. A Sági utca páratlan oldalán az Lke 11 jelű kertvárosias lakóterület szabadonálló beépítési mód oldalahatáron álló beépítési módra történő változtatása.

Főépítészi vélemény:
Az érintett utcaszakasz jellemzően már beépült, az ingatlanokon kialakult beépítés döntően szabadon álló beépítési módot követ. A jelenlegi övezeti előírás összhangban van a kialakult településszerkezettel és utcaképpel.

Az oldalhatáron álló beépítési mód bevezetése megbontaná az utcakép egységét, és a már kialakult beépítési karaktertől eltérő építészeti megoldások megjelenését eredményezhetné. A településrendezési eszközök egyik alapvető célja a kialakult településszerkezet és településkép megőrzése, ezért olyan övezeti módosítás nem indokolt, amely nem a meglévő állapothoz igazodik.

A módosítás továbbá az azonos adottságú ingatlanok beépítési feltételeiben indokolatlan változást eredményezne, miközben településrendezési vagy közérdeket szolgáló cél nem igazolható. A beépítési mód megváltoztatása várhatóan növelné a beépítési sűrűséget és a szomszédos ingatlanok használatából eredő konfliktusok lehetőségét is.

A fentiek alapján a szabadon álló beépítési mód oldalhatáron álló beépítési módra történő módosítását szakmailag nem javaslom támogatni.
5. Az 1614/14 hrsz-ú ingatlan egy részén Ev jelű véderdő övezet helyett különleges mezőgazdasági övezet kijelölése, valamint az erdőterület pótlása a 065/34-065/36 hrsz-ú ingatlanokat érintő „K” mezőgazdasági üzemi terület, övezet és Zkk0 zöldterületi szabályozássál érintett telektömb egy részének erdőterület övezet kijelölésével.

Főépítészi vélemény:

Az Ev jelű véderdő övezet csökkentése esetén az erdőterület megszüntetéséből eredő erdőpótlási kötelezettséget a vonatkozó jogszabályoknak megfelelően kell teljesíteni. A benyújtott kérelem ugyan tartalmaz erdőpótlási javaslatot más ingatlanokon, azonban az nem biztosítja a szükséges, 125%-os mértékű erdőpótlást, ezért a módosítás e feltétel mellett nem támogatható.

Településrendezési szempontból szintén nem indokolt a különleges mezőgazdasági övezet kijelölése. A javasolt új övezet a telektömb belsejében, az összefüggő véderdő terület megszakításával jelenne meg, amely megbontaná a kialakult övezeti rendszert és kedvezőtlenül befolyásolná annak áttekinthetőségét.

Az érintett telektömbben jelenleg is négy különböző övezet (kertvárosias lakóterület, zöldterület, véderdő és különleges vízgazdálkodási terület) található. Egy újabb övezet kijelölése tovább növelné az övezeti tagoltságot, amely településrendezési szempontból nem indokolt, és nem szolgálja az egységes, jól áttekinthető területfelhasználási rendszer kialakítását.
A kérelemben erdőpótlás céljaként megjelölt 065/34–065/36 hrsz.-ú ingatlanokat érintő telektömb jelenleg is két eltérő övezeti besorolású területből áll, ahol a „K” jelű különleges mezőgazdasági üzemi terület és a Zkk0 jelű zöldterület övezete található. Az erdőterület kijelölése a telektömbön belül egy harmadik övezet megjelenését eredményezné, amely tovább növelné az övezeti tagoltságot.

A településrendezési eszközök kialakítása során törekedni kell az összefüggő, jól áttekinthető és egységes területfelhasználási rendszer kialakítására. A telektömbök indokolatlan felaprózása és az övezetek számának növelése nem szolgálja a településszerkezeti célokat.
A módosítás települési szintű előnye nem igazolható, elsősorban egyedi ingatlanhasz-nálati igényt szolgálna, ezért a kezdeményezés szakmailag nem támogatható.
6. A 088/2 hrsz-ú ingatlan belterületbe vonása.

Főépítészi vélemény:
Az érintett ingatlan ugyan a meglévő belterülethez közel helyezkedik el, attól csupán egy külterületi út választja el, azonban a belterületbe vonás önmagában nem tekinthető indokoltnak.

A kérelem tényleges célja feltehetően az ingatlan beépíthetőségének megteremtése, amely új beépítésre szánt terület kijelölését eredményezné. Ez a település természetközeli, jelenleg beépítetlen területeinek további igénybevételéhez vezetne, amely nem áll összhangban a település hosszú távú területfelhasználási céljaival.

A településrendezési eszközök készítése során elsődleges szempont a meglévő beépítésre szánt területek hatékony hasznosítása, új beépítésre szánt területek kijelölésére pedig csak kellően megalapozott településfejlesztési igény esetén indokolt javaslatot tenni. A jelen kérelem ilyen települési szintű indokoltságot nem támaszt alá.

Amennyiben a belterületbe vonás új beépítésre szánt terület kijelölésével jár, úgy a településrendezési jogszabályok alapján a biológiai aktivitásérték egyensúlyának biztosításáról is gondoskodni szükséges. Ennek érdekében kompenzációs terület kijelölése válhat szükségessé, amelyre a településen rendelkezésre álló alkalmas területek korlátozottak.

A fentiek alapján a 088/2 hrsz.-ú ingatlan belterületbe vonását szakmailag nem javaslom támogatni.

7. A Vt7 jelű településközpont vegyes terület építési övezetben a megengedett egy rendeltetési egységek számának emelése 9 rendeltetési egységre.

Főépítészi vélemény:
A Vt-7 jelű építési övezet jelenlegi előírásai a településközponti terület léptékéhez, karakteréhez és a meglévő közmű-, közlekedési és parkolási adottságokhoz igazodnak. A megengedett rendeltetési egységek számának jelentős emelése az övezethasználat intenzitásának növekedését eredményezné, amely a terület használatának lényeges megváltozásával járna.

A rendeltetési egységek számának növelése várhatóan fokozná a közlekedési terhelést, a parkolóhely-igényt, valamint a közműhálózat igénybevételét. A módosítás települési szintű igénnyel vagy településfejlesztési céllal nem támasztható alá, és az övezet egészére vonatkozó szabályozási koncepciótól eltérő, nagyobb használati intenzitást tenne lehetővé. Az építési övezeti előírások módosítása kizárólag akkor indokolt, ha azt a település egészét érintő szakmai és településfejlesztési szempontok indokolják. Ha a Vt-7 övezetben emeljük a rendeltetési egységek számát, az azonos adottságú más Vt övezetek tulajdonosai részéről is hasonló módosítási igényeket generálhat, ami a szabályozás következetességét gyengítené. 

A rendeltetési egységek számának jelentős növelése a telkek intenzívebb hasznosítását ösztönözné, ami nem feltétlenül egyeztethető össze a településközpont kívánt léptékével és karakterével.

A fentiek alapján a Vt-7 jelű építési övezetben a megengedett rendeltetési egységek számának 9-re történő emelését szakmailag nem javaslom támogatni.
8. Leander utca Üh1 jelű üdülőházas építési övezet helyett lakóövezetre szabályozás.

Főépítészi vélemény:
A Leander utca mindkét oldalán elhelyezkedő telektömbök egységesen Üh jelű üdülőházas építési övezetbe tartoznak. A jelenlegi övezeti besorolás megfelel a kialakult területhasználatnak, a beépítési karakternek és a településszerkezeti adottságoknak.

Az érintett telektömb önálló lakóövezetté történő átsorolása megbontaná a terület egységes övezeti rendszerét, és indokolatlan eltérést eredményezne a közvetlenül szomszédos, azonos adottságú telektömbökhöz képest. A településrendezési eszközök kialakítása során alapvető szempont az azonos karakterű területek egységes szabályozása, valamint a településszerkezeti és településképi folytonosság biztosítása.

A módosítás településfejlesztési szempontból nem indokolt, és nem támasztható alá olyan körülménnyel, amely az üdülőterületi funkció megváltoztatását vagy a lakóövezeti besorolás szükségességét igazolná. Az övezeti átsorolás emellett precedenst teremthetne a környező Üh övezetek hasonló módosítására irányuló kérelmek számára, amely a település üdülőterületi rendszerének fokozatos átalakulását eredményezhetné.

A fentiek alapján a Leander utca Üh-1 jelű üdülőházas építési övezetének lakóövezetre történő módosítását szakmailag nem javaslom támogatni.
9. Mt jelű tájgazdálkodási mezőgazdasági terület övezet helyett Má-4 jelű általános mezőgazdasági övezetté változtatás legalább a 108/20 hrsz-ú ingatlanon, valamint a kiszabályozott 22 m szélességű út szelességének csökkentése

Főépítészi vélemény:
Az Mt jelű tájgazdálkodási mezőgazdasági terület övezet kijelölésének célja a táji adottságok megőrzése, a tájhasználat fenntartása, valamint a beépítéstől mentes területek hosszú távú védelme. Az övezetben az építmények elhelyezésének kizárása tudatos településrendezési döntés, amely a település természeti és tájképi értékeinek megőrzését szolgálja.

Az övezet Má-4 jelű általános mezőgazdasági területre történő módosítása – a jogszabályban meghatározott feltételek teljesülése esetén – beépítési lehetőséget teremthetne. Ez a terület használatának alapvető megváltozását eredményezné, amely nem áll összhangban a település hosszú távú területhasználati koncepciójával és a tájgazdálkodási területek kijelölésének eredeti céljával.

A módosítás kizárólag egy ingatlant érintene, miközben az Mt övezet egységes tájhasználati és településszerkezeti egységet alkot. Egyetlen ingatlan eltérő övezeti besorolása megbontaná az övezet folytonosságát, és indokolatlan különbséget eredményezne az azonos adottságú környező területek között. A településrendezési eszközök készítése során alapelv, hogy az övezeti besorolások ne egyedi ingatlanérdekeket, hanem a település egészének rendezési céljait szolgálják.

A 22 m szélességű közlekedési terület szabályozási szélességének csökkentése szintén nem indokolt. A szabályozási vonalak meghatározása a település hosszú távú közlekedésfejlesztési és területfejlesztési igényeinek figyelembevételével történt. A szabályozási szélesség biztosítja annak lehetőségét, hogy a jövőben – amennyiben szükségessé válik – a közlekedési infrastruktúra, a közművek, a csapadékvíz-elvezetés, valamint a gyalogos és kerékpáros közlekedés megfelelő területigénye rendelkezésre álljon.

A szabályozási szélesség csökkentése hosszú távon korlátozná a település fejlesztési lehetőségeit, miközben olyan települési szintű indok nem merült fel, amely a szabályozási vonalak felülvizsgálatát megalapozná.

A fentiek alapján sem az Mt jelű övezet Má-4 övezetre történő módosítása, sem a kiszabályozott út szabályozási szélességének csökkentése nem javasolható.
10. A Vt7 jelű településközpont vegyes terület építési övezetben a megengedett egy rendeltetési egységek számának emelése (Aranymandula lakópark)

Főépítészi vélemény:
A Vt-7 jelű építési övezet jelenlegi előírásai a településközponti terület léptékéhez, karakteréhez és a meglévő közmű-, közlekedési és parkolási adottságokhoz igazodnak. A megengedett rendeltetési egységek számának jelentős emelése az övezethasználat intenzitásának növekedését eredményezné, amely a terület használatának lényeges megváltozásával járna.

A rendeltetési egységek számának növelése várhatóan fokozná a közlekedési terhelést, a parkolóhely-igényt, valamint a közműhálózat igénybevételét. A módosítás települési szintű igénnyel vagy településfejlesztési céllal nem támasztható alá, és az övezet egészére vonatkozó szabályozási koncepciótól eltérő, nagyobb használati intenzitást tenne lehetővé. Az építési övezeti előírások módosítása kizárólag akkor indokolt, ha azt a település egészét érintő szakmai és településfejlesztési szempontok indokolják. Ha a Vt-7 övezetben emeljük a rendeltetési egységek számát, az azonos adottságú más Vt övezetek tulajdonosai részéről is hasonló módosítási igényeket generálhat, ami a szabályozás következetességét gyengítené. 

A rendeltetési egységek számának jelentős növelése a telkek intenzívebb hasznosítását ösztönözné, ami nem feltétlenül egyeztethető össze a településközpont kívánt léptékével és karakterével.

A fentiek alapján a Vt-7 jelű építési övezetben a megengedett rendeltetési egységek számának emelését szakmailag nem javaslom támogatni.

11. Má-3 jelű övezet helyett beépítésre szánt terület kijelölése (0108/13 hrsz)

Főépítészi vélemény:
A 0108/13 hrsz.-ú ingatlan a 71. számú főút mentén helyezkedik el, jelenlegi Má-3 jelű általános mezőgazdasági övezeti besorolása illeszkedik a terület adottságaihoz és a település területszerkezeti rendszeréhez.

A terület beépítésre szánt területté történő átminősítése a település új beépítésre szánt területének kijelölését jelentené, amely kizárólag megalapozott településfejlesztési igény esetén indokolt. A benyújtott kezdeményezés ilyen települési szintű indokoltságot nem támaszt alá. Balatonakalin jelenleg is rendelkezésre állnak beépítésre szánt, de még be nem épült területek, ezért a település terjeszkedése helyett ezek hasznosítása az elsődleges cél. Ez a cél összhangban áll a takarékos területhasználat és a kompakt településszerkezet településrendezési alapelvével.
Az új beépítésre szánt terület kijelölése egyúttal a vonatkozó településrendezési előírásokból eredő kompenzációs kötelezettségeket is maga után vonja. Ennek keretében biztosítani kell a biológiai aktivitásérték egyensúlyának fenntartását, továbbá – a területfelhasználás jellegétől függően – a szükséges közhasználatú zöldterületek kijelölését is. Ezekhez megfelelő önkormányzati tulajdonú területek rendelkezésre állása szükséges, amely a településen korlátozott lehetőségeket biztosít.

Településrendezési szempontból indokolt továbbá, hogy a 71. számú főút mentén a beépítésre nem szánt területek megőrizzék átmeneti, védő szerepüket. A terület mezőgazdasági, illetve – szükség esetén – véderdő rendeltetése kedvezőbben szolgálja a főút és a mögöttes lakó-, illetve üdülőterületek közötti pufferzóna fenntartását, hozzájárul a környezeti terhelések mérsékléséhez, valamint a település kedvező tájképi megjelenésének megőrzéséhez.

A fentiek alapján a 0108/13 hrsz.-ú ingatlan beépítésre szánt területté történő átsorolását szakmailag nem javaslom támogatni. A terület jelenlegi Má-3 övezeti besorolásának fenntartása, illetve – amennyiben a település hosszú távú környezetvédelmi és településszerkezeti céljai ezt indokolják – véderdő övezet kijelölése szolgálja leginkább a település és a környező lakó- és üdülőterületek érdekeit.
12. Az 503/8 hrsz-ú ingatlan Vt7 jelű településközpont vegyes, beépítésre szánt terület megengedett rendeltetési egységeinek számának emelése.
Ugyan az, mint a 10 pontban.

13. A maximálisan meghatározott bruttó 450 m2 beépíthető terület törlése az Lke 12 építési övezetből.

Főépítészi vélemény:
Az érintett ingatlan vonatkozásában 2024-ben településrendezési eszköz módosítására került sor. A módosítás célja az volt, hogy az érintett területen a megengedett legnagyobb beépítettség 15%-ról 20%-ra emelkedjen. Az eljárás során az Önkormányzat településrendezési szerződést kötött, a módosítást az állami főépítész jóváhagyta, és ennek megfelelően a Helyi Építési Szabályzat is módosításra került.

A jogalkotói szándék egyértelműen arra irányult, hogy az Lke-12 építési övezetben a 20%-os beépíthetőség ténylegesen érvényesülhessen. Ugyanakkor a HÉSZ 19. § (9) bekezdésében szereplő, a lakóterületekre általánosan alkalmazandó bruttó 450 m²-es korlátozás alkalmazhatósága értelmezési kérdést vet fel, amely az övezetre vonatkozó speciális szabályozási cél megvalósulását korlátozhatja.

A HÉSZ 19. § (9) bekezdésének teljes hatályon kívül helyezése szakmailag nem javasolható, mivel az valamennyi lakóterületi építési övezetre kihatna, és a lakóterületek egységes szabályozási rendszerét érintené. Egy ilyen módosítás túlmutat a benyújtott kérelem célján, és előre nem vizsgált következményekkel járhatna más lakóövezetek vonatkozásában.

Szakmailag indokoltabb megoldás az Lke-12 jelű építési övezet sajátos szabályai között egyértelmű kivételi rendelkezés megfogalmazása, amely kizárólag ezen övezetben rögzíti, hogy a HÉSZ 19. § (9) bekezdésében meghatározott bruttó 450 m²-es korlátozás nem alkalmazandó. Ez a megoldás biztosítja a 2024. évi településrendezési módosítás eredeti céljának érvényesülését, ugyanakkor megőrzi a HÉSZ általános szabályozási rendszerének koherenciáját és a többi lakóterületi övezet változatlan szabályozását.

A fentiek alapján a kérelem kizárólag olyan formában támogatható, hogy az Lke-12 építési övezet övezeti előírásai között külön kivételi szabály kerüljön megállapításra, míg a HÉSZ 19. § (9) bekezdésének általános rendelkezése változatlanul hatályban maradjon.
14. A 822/2, 825/2, 825/6, 825/5 hrsz-ú telkek közötti Tölgyfa utcai szakasz útként való megszüntetése.

Főépítészi vélemény:
A kérelmezett útszakasz a Fenye-hegy középső részén, Mk-1 jelű kertes mezőgazdasági övezetben helyezkedik el. Az övezetre vonatkozó előírások alapján további telekosztás nem megengedett, így a kiszabályozott út jövőbeni telekalakítási célokat sem szolgál.

Az érintett ingatlanok megközelítése a meglévő úthálózaton keresztül jelenleg is biztosított, ezért a szabályozott útszakasz megszüntetése a közlekedési kapcsolatokban nem okoz hátrányt, és az ingatlanok megközelíthetőségét nem befolyásolja.

A szabályozási elem fenntartása településrendezési szempontból nem indokolt, mivel a tervezett út sem a közlekedési hálózat fejlesztése, sem a terület jövőbeni feltárása szempontjából nem tölt be olyan funkciót, amely annak hosszú távú fenntartását szükségessé tenné.

A fentiek alapján a kiszabályozott útszakasz megszüntetése a településszerkezeti és közlekedési rendszer működését nem érinti hátrányosan, ezért a módosítás szakmailag támogatható.
15. A Vt1 jelű településközpont vegyes övezet kialakítható legkisebb telek méretének 3000 m2-ről csökkentése 800 m2-re.

Főépítészi vélemény:
A kialakítható legkisebb telekméret 3.000 m²-ről 800 m²-re történő csökkentése jelentős mértékű változást eredményezne, amely a terület beépítési intenzitását és a telekalakítás lehetőségeit lényegesen megnövelné. A telekméret ilyen mértékű csökkentése nem áll arányban az övezet településszerkezeti szerepével, és hosszú távon a terület indokolatlan felaprózódásához vezethet.

Településrendezési szempontból indokoltabbnak tartom a kialakítható legkisebb telekméret 1 200 m²-ben történő meghatározását, amely megfelelő egyensúlyt teremt a fejlesztési lehetősé-gek bővítése és a településszerkezeti, valamint településképi szempontok érvényesítése között.

Tekintettel arra, hogy az övezet közvetlenül a 71. számú főút mellett helyezkedik el, indokolt a közlekedési eredetű zaj-, por- és légszennyezési hatások mérséklése, valamint a településkép kedvező alakítása érdekében a főút felőli telekhatár mentén legalább 10 méter szélességben, háromszintű növényállományból (gyep-, cserje- és lombkoronaszint) álló kötelező védőzöldsáv előírása.

A fentiek alapján a kérelem a 800 m²-es minimális telekméretre vonatkozóan nem támogatható. A módosítás szakmailag abban az esetben javasolható, amennyiben a kialakítható legkisebb telekméret 1 200 m²-ben kerül meghatározásra, és ezzel egyidejűleg a 71. számú főút felőli telekhatár mentén legalább 10 méter szélességű, háromszintű növényállomány telepítésére vonatkozó kötelezettség is rögzítésre kerül az övezeti előírások között, melyet javaslok kiterjeszteni a 71-es főúttal határos többi ingatlannál is. 
16. A 085/24 és 085/25 hrsz-ú ingatlanok Ma4* általános mezőgazdasági övezetből kertes mezőgazdasági övezetre változtatása

Főépítészi vélemény:
A hatályos felsőbb szintű területrendezési előírások az érintett területet általános mezőgazda-sági területként határozzák meg. A települési szintű övezeti kijelölésnek e rendelkezésekkel összhangban kell állnia. A jogszabály által biztosított, eltérő területfelhasználás kijelölésére vonatkozó lehetőséget az Önkormányzat a település más területein korábban már igénybe vette, ezért további eltérésre nincs lehetőség.

Településrendezési szempontból sem indokolt az övezeti módosítás. Az Mk jelű kertes mezőgazdasági övezet kijelölése a jelenlegi Má-4* övezethez képest nagyobb beépítési intenzitást eredményezne, amely a terület használati jellegének megváltozásával járna, és növelné a beépítési nyomást.

Az érintett ingatlanok olyan telektömbben helyezkednek el, ahol már jelenleg is több övezeti lehatárolás található. Egy újabb övezeti módosítás tovább növelné a szabályozás tagoltságát, és csökkentené annak áttekinthetőségét. A településrendezés alapelve, hogy az azonos adottságú, összefüggő területek lehetőség szerint azonos övezeti besorolás alá tartozzanak, biztosítva a szabályozás következetességét és a településszerkezeti egységet.

A módosítás településfejlesztési szempontból nem indokolt, és olyan közérdekű cél sem igazolható, amely az övezeti átsorolást megalapozná.

A fentiek alapján a 085/24 és 085/25 hrsz.-ú ingatlanok Má-4* jelű általános mezőgazdasági övezetből Mk jelű kertes mezőgazdasági övezetbe történő átsorolását szakmailag nem javaslom támogatni.
Javaslom, továbbá a Tisztelt Képviselő-testületnek, hogy az érintett területen az építési hely az ingatlanok északi részén kerüljön kijelölésre. Az érintett telektömb közvetlenül határos a lakóterülettel, ezért településszerkezeti és tájhasználati szempontból indokolt a lakó- és mezőgazdasági területek közötti átmeneti sáv megőrzése. Az építési hely északi irányba tör-ténő kijelölése hozzájárulhat a településszerkezeti tagoltság fenntartásához, megakadá-lyozhatja a lakóterület és a mezőgazdasági területek összefüggő beépülését, valamint bizto-síthatja egy megfelelő pufferzóna fennmaradását a két eltérő területhasználat között.

A javasolt szabályozás elősegítené a település karakterének megőrzését, mérsékelné a lakó- és mezőgazdasági területek közötti használati konfliktusok kialakulásának lehetőségét, és hosszú távon is összhangban állna a településrendezés azon alapelvével, hogy a különböző területhasználatok között megfelelő átmenetet kell biztosítani.

17. Az 596/1 hrsz-ú ingatlan megoszthatósága és az ezzel kapcsolatos utak szabályozásának változása, továbbá üdülőövezet helyett lakóövezeti besorolás.

Főépítészi vélemény:
Az ingatlan megoszthatóságának biztosítása és az ehhez kapcsolódó közlekedési szabályozás felülvizsgálata településrendezési szempontból támogatható, amennyiben a kialakuló telkek megfelelő közúti megközelítése és kiszolgálása továbbra is biztosított.

A telektömbben jelenleg is található lakóövezeti besorolású terület, ezért az érintett ingatlan lakóövezetbe történő átsorolása a településszerkezeti adottságokhoz illeszkedik, és elősegíti a telektömbön belüli területfelhasználás egységesebb kialakítását. A módosítás nem eredményez a környezetétől idegen területhasználatot, hanem a meglévő övezeti rendszerhez igazodik.

A közlekedési szabályozás módosítása lehetőséget biztosít a rendezettebb telekszerkezet kialakítására, miközben a terület megfelelő feltárása biztosítható. A módosítás a település egészének településszerkezetét nem érinti hátrányosan, ugyanakkor hozzájárul a terület szabályozásának ésszerűbb és következetesebb kialakításához.

A fentiek alapján a kezdeményezett településrendezési módosítás szakmailag támogatható.
18. 804/2 hrsz-ú ingatlanon lévő épület jogszerűségének biztosítása

[image: image18.png]



Főépítészi vélemény:
Az érintett ingatlan Ev jelű véderdő övezetben helyezkedik el, továbbá az országos ökológiai hálózat ökológiai magterületének része. A hatályos településrendezési szabályozás alapján a terület nem beépíthető.

Az ingatlan övezeti besorolásának megváltoztatása önmagában nem eredményezné a meglévő épület jogszerűvé válását, mivel az ökológiai magterületre vonatkozó felsőbb szintű jogszabályi előírásokat a települési szabályozás nem írhatja felül. A 2018. évi CXXXIX. törvény rendelkezései alapján ökológiai magterületen épület elhelyezésére kizárólag a törvényben meghatározott kivételes esetekben – így természetvédelmi bemutatási célból vagy szakrális rendeltetés céljára – van lehetőség.

Az Ev jelű véderdő övezet megszüntetése vagy csökkentése emellett erdőpótlási kötelezettséget is keletkeztetne, amelynek biztosítása a település egészét érintő településrendezési feladat, és megfelelő pótlóterület kijelölését igényelné.

A fentiek alapján megállapítható, hogy a kérelmező által felvetett probléma településrendezési eszközök módosításával nem rendezhető, mivel annak jogi akadályát nem a helyi építési szabályzat, hanem a felsőbb szintű jogszabályi rendelkezések jelentik. Erre tekintettel a módosítási igény szakmailag nem támogatható.
19. A 075/4 hrsz-ú ingatlant elválasztó, 8 m szabályozási szélességű út megszüntetése

Főépítészi vélemény:
A tervezett 8,0 m szabályozási szélességű út fenntartása településrendezési szempontból nem indokolt, mivel az érintett ingatlanok megközelítése a meglévő úthálózaton keresztül jelenleg is megfelelően biztosított.

Az útszabályozás megszüntetése nem rontja a terület feltártságát, nem akadályozza az ingatlanok rendeltetésszerű használatát, és a közlekedési hálózat működésére sem gyakorol kedvezőtlen hatást.

Tekintettel arra, hogy a szabályozási elem a jövőbeni közlekedésfejlesztés szempontjából sem tölt be olyan funkciót, amely annak fenntartását indokolná, a szabályozási terv módosítása településrendezési szempontból elfogadható.

A fentiek alapján a 075/4 hrsz.-ú ingatlant érintő, 8,0 m szabályozási szélességű közlekedési terület megszüntetését szakmailag támogatom.
20. Az 581-582 hrsz-ú ingatlanokat érintő szabályozási vonal megszüntetése

Főépítészi vélemény:
A közterület és a magánterület határán kijelölt szabályozási vonal fenntartása településrendezési szempontból nem indokolt. A szabályozási vonal megszüntetésével a jelenlegi közterületi állapot változatlanul fennmarad, így a közterület nem csökken, és a közművek továbbra is közterületen helyezkednek el.

A szabályozási elem törlése összhangba hozza a szabályozási tervet a kialakult területhasználattal, miközben nem érinti hátrányosan sem a közlekedési infrastruktúrát, sem a közművek üzemeltetésének, fenntartásának és esetleges fejlesztésének lehetőségét.
Mivel a szabályozási vonal megszüntetése nem eredményezi a közterület csökkenését, és nem sérti a közérdeket, annak törlése településrendezési szempontból indokolt.

A fentiek alapján a szabályozási vonal megszüntetését szakmailag támogatom.

HATÁROZATI JAVASLAT

Balatonakali Község Önkormányzatának Képviselőtestülete a településrendezési eszközök módosítására érkezett lakos-sági kérelmeket megtárgyalta és az alábbi döntéseket hozza:
1. Az Erdőszéle utca 575–580 hrsz.-ú ingatlanok Üh-2 jelű hétvégi házas üdülőterületének lakóterületre történő módosítását nem támogatja.

2. Az Mk-1 jelű kertes mezőgazdasági övezetben a kialakítható legkisebb telekméret 5000 m²-ről 2700 m²-re történő csökkentését nem támogatja.

3. A Sági utca páratlan oldalán az Lke-11 jelű kertvárosias lakóterületen a szabadon álló beépítési mód oldalhatáron álló beépítési módra történő módosítását nem támogatja.

4. Az 1614/14 hrsz.-ú ingatlan egy részén az Ev jelű véderdő övezet helyett különleges mezőgazdasági övezet kijelölését nem támogatja.

5. A 088/2 hrsz.-ú ingatlan belterületbe vonását nem támogatja.

6. A Vt-7 jelű településközpont vegyes építési övezetben a megengedett rendeltetési egységek számának 9-re történő emelését nem támogatja.

7. A Leander utcában az Üh-1 jelű üdülőházas építési övezet lakóövezetre történő módosítását nem támogatja.

8. Az Mt jelű tájgazdálkodási mezőgazdasági terület öveze-tének – legalább a 108/20 hrsz.-ú ingatlan vonatkozásában – Má-4 jelű általános mezőgazdasági övezetre történő módo-sítását, valamint a kiszabályozott 22 m szélességű út szabályozási szélességének csökkentését nem támogatja.

9. A 0108/13 hrsz.-ú ingatlan Má-3 jelű övezetének beépí-tésre szánt területté történő módosítását nem támogatja.

10. Az Lke-12 jelű építési övezetben a HÉSZ 19. § (9) be-kezdésében meghatározott bruttó 450 m²-es korlátozás teljes körű megszüntetését nem támogatja, ugyanakkor támogat-ja, hogy az Lke-12 övezetre vonatkozó övezeti előírások között külön rendelkezés kerüljön megállapításra, amely szerint e korlátozás az Lke-12 övezetben nem alkalmazandó.

11. A 822/2, 825/2, 825/5 és 825/6 hrsz.-ú ingatlanok közötti, a Tölgyfa utcát érintő kiszabályozott útszakasz megszüntetését támogatja.

12. A Vt-1 jelű településközpont vegyes építési övezetben a kialakítható legkisebb telekméret 3000 m²-ről 800 m²-re tör-ténő csökkentését nem támogatja, ugyanakkor támogatja, hogy a kialakítható legkisebb telekméret 1200 m²-ben kerül-jön meghatározásra, továbbá a 71. számú főút felőli telek-határ mentén legalább 10 m szélességű, háromszintű növény-állomány telepítésére vonatkozó beültetési kötelezettség kerüljön előírásra.

13. A 085/24 és 085/25 hrsz.-ú ingatlanok Má-4* jelű általános mezőgazdasági övezetből Mk jelű kertes mezőgaz-dasági övezetbe történő átsorolását nem támogatja.

14. A Képviselő-testület felkéri a települési főépítészt, hogy a 085/24 és 085/25 hrsz.-ú ingatlanokat érintő telektömb jövőbeni felülvizsgálata során vizsgálja meg annak lehetősé-gét, hogy az esetlegesen kijelölhető építési hely a telektömb északi részén kerüljön meghatározásra a lakó- és mezőgazda-sági területek közötti átmeneti sáv, valamint a település-szerkezeti tagoltság megőrzése érdekében.

15. Az 596/1 hrsz.-ú ingatlan megoszthatóságának biztosítá-sát, az ehhez kapcsolódó közlekedési szabályozás módosítá-sát, valamint az üdülőövezeti besorolás lakóövezetre történő módosítását támogatja.

16. A 804/2 hrsz.-ú ingatlanon lévő épület jogszerűségének biztosítására irányuló településrendezési módosítást nem támogatja.

17. A 075/4 hrsz.-ú ingatlant érintő, 8,0 m szabályozási szélességű közlekedési terület megszüntetését támogatja.

18. Az 581–582 hrsz.-ú ingatlanokat érintő szabályozási vonal megszüntetését támogatja.

A Képviselő-testület felkéri a polgármestert, hogy a telepü-lésrendezési eszközök módosításának további előkészítése során a jelen határozatban foglalt döntéseket vegye figyelembe.

Felelős:    polgármester, főépítész
Határidő: 
folyamatos, illetve a településrendezési eszközök módosítási eljárásának ütemezése szerint

Balatonakali, 2026. szeptember 23.







Koncz Imre

